open-index/open-wikipedia-markdown huggingface dataset:
Diagnoos

**Diagnoos** meditsiinis on arstlik otsus haiguse olemuse ja haige seisundi kohta.

Diagnoos on arstlikus tegevuses vajalik adekvaatse ravi määramiseks, edasiste uuringute planeerimiseks, prognoosi määramiseks. Diagnoos ei ole enamasti lõplik, vaid see võib aja jooksul muutuda, kuna:
*haigus võib lõppeda tervistumisega – sel juhul võetakse diagnoos maha; 
*krooniline haigus võib aja jooksul kas süveneda või paraneda; 
*haigus võib üle minna teiseks haiguseks, näiteks reuma läheb üle reumatoidartriidiks. 

Ideaalsel juhul peegeldab diagnoos haiguse etioloogiat, patogeneesi, anatoomilist substraati. Esialgse diagnoosina võib kasutada ka sümptomaatilisi diagnoose (nohu, peavalu), kuid lõpliku diagnoosina tuleks neid võimalusel vältida. Tavaliselt tuleks diagnoos vormistada ladina keeles.

Diagnoosis märgitakse ära kõik patsiendil esinevad haigused. Kusjuures tuuakse eraldi välja põhihaigus ja kaasuvad haigused. Kaasuvate haiguste arv ei ole piiratud. Ei ole haruldane, et diagnoosis on ära toodud 10 või enam haigust.

Haigused võivad esineda ühes või mitmes elundkonnas. Mitmes elundkonnas esinevad kroonilised haigused võivad anda aluse käsitleda haiget liitpuudega inimesena.

## Diagnoosid
*Esialgne diagnoos
*Kliiniline diagnoos
*Laboratoorne diagnoos
*Patoloogilis-anatoomiline diagnoos

## Vaata ka

*Diagnostika
Colombo

**Colombo** on suurim linn Sri Lankas ja *de facto* Sri Lanka pealinn. Elanike arv on 2020. aasta seisuga 752 993.

16. sajandil asutasid portugallased oma tugipunkti, mille nimetasid Christoph Kolumbuse auks. 

2012. aastal moodustasid Colombo rahvastikust 36,9% singalid, 29,6% Sri Lanka tamilid ja 29% Sri Lanka maurid.

Colombos asub 1877. aastal asutatud Colombo rahvusmuuseum, mis on ühtlasi Sri Lanka rahvusmuuseum.

## Välislingid

* Colombo koduleht (inglise keeles)
Helena Tulve

**Helena Tulve** (sündinud 28. aprillil 1972 Tartus) on eesti helilooja.

## Õpingud
Aastal 1990 lõpetas ta Tallinna Muusikakeskkooli kompositsiooni erialal, juhendajaks Alo Põldmäe. 1990–1992 õppis Erkki-Sven Tüüri klassis heliloomingut, hiljem täiendas end Pariisi Rahvuslikus Regionaalkonservatooriumis, õppides Jacques Charpentier' kompositsiooniklassis, mille lõpetas 1994. Aastatel 1993–1996 täiendas Pariisi Rahvuslikus Kõrgemas Muusika ja Tantsu Konservatooriumis, kus õppis gregooriuse laulu. Osalenud György Ligeti ja Marco Stroppa suvekursustel ning IRCAMi elektronmuusika kursustel Pariisis (2001).

## Tegevus
Aastast 2000 on ta Eesti Muusikaakadeemia kompositsiooniõppejõud.

2006. aasta märtsis toimunud festivalil "Eesti muusika päevad" oli Helena Tulve peahelilooja, festivali raames toimus ka helilooja rahvusvaheline meistrikursus.

2008. aastal oli ta Tartu Ülikooli vabade kunstide professor.

## Looming
Tulve varasemas loomingus domineerib meloodiline materjal, hilisemas on suur rõhk kammermuusikal. Tema heliloomingus leiab tihti prantsuse spektraalmuusikat, Gregoriuse koraali, IRCAMi eksperimente ja idamaise muusika jooni. Enam kui traditsioonilised väljendusvahendid nagu meloodia, rütm, harmoonia, huvitab teda toorheli, selle tekkimine, muundumine ja kadumine (mikrointervallika). Kirjutanud ka suurvorme.

Helena Tulve on olnud helilooja Sulev Keeduse filmidele "Somnambuul" (2003) ning "Kirjad Inglile" (2011).

## Tunnustus
* 2000 – Heino Elleri nimeline muusikapreemia
*2000 – Stipendium "Ela ja sära"
* 2004 – aasta muusik
* 2004 – Valgetähe V klassi teenetemärk
* 2004 – Eesti Muusikanõukogu muusikapreemia (väljapaistva panuse eest eesti nüüdismuusikasse)
* 2005 – Eesti Vabariigi kultuuripreemia
* 2006 – Noore kultuuritegelase preemia
*2007 – Eesti Muusika Päevade preemia (autorikontsert)
* 2016 – Eesti Teatriliidu sõnalavastuste muusikalise kujunduse ja originaalmuusika auhind
*2017 – Lepo Sumera nimeline heliloomingu preemia
* 2018 – Eesti Kultuurkapitali helikunsti sihtkapitali aastapreemia (tulemusliku tegevuse eest kompositsiooniprofessorina; kompositsioonipedagoogika uuel tasemel väärtustamise eest)
*2019 – LHV uue heliloomingu Au-tasu ("Tundmatuis vetes" soolo-tšellole ja kammerorkestrile)

## Isiklikku
Jaan-Eik Tulve on tema abikaasa. Neil on kaks poega ja tütar, muusik Eliann Tulve, kes on tegev ansamblis Holy Motors.

## Viited

## Välislingid

*Helena Tulve koduleht
*Koduleht Eesti Raadio veebisaidil
*Biograafia, loomingu ülevaade ja helinäited Eesti Muusika Infokeskuses
Etioloogia

**Etioloogia** ehk **haigusepõhjuseõpetus** on meditsiinis ja veterinaarias õpetus haiguste tekkepõhjustest. Mingi haiguse **etioloogiaks** nimetatakse selle haigust põhjustanud tegurite kogumit. 

Haiguste tekkepõhjused võivad olla:
*monoetioloogilised – konkreetse haiguse korral esineb ainult üks tekkepõhjus. Tüüpiliselt on nakkushaigused monoetioloogilised. Ühte nakkushaigust põhjustab üks mikroob, algloom, viirus.
*polüetioloogilised – haiguse tekke põhjuseid on rohkem kui üks.

Haiguse tekke põhjus võib olla teadmata (näiteks skisofreenia, migreen).

## Vaata ka
*diagnoos
*patogenees

## Viited
Patogenees

**Patogenees** on õpetus haiguste kulgemise seaduspärasustest.

Kui näiteks nakkushaiguste puhul etioloogiliseks faktoriks oleks mikroob, siis patogenees uurib, miks ja kuidas mikroob põhjustab haigestumist.

## Vaata ka
*patoloogia
Sümptom

**Sümptom** ehk **sümptoom** meditsiinis on mingile haiguslikule protsessile viitav iseärasus, haiguse märk.

Sümptom ei ole ainult silmaga nähtav ja kõrvaga kuuldav haigustunnus ja haige poolt esitatav kaebus, vaid ka laboratoorse ja instrumentaalse diagnostika abil leitud kõrvalekalle.

Sümptomid on näiteks köha, peavalu, QRS saki lamenemine jne.

## Semiootika
Semiootikas vaadeldakse sümptomeid haiguste märkidena. 

## Vaata ka
*diagnostika
*meditsiinisemiootika
*sündroom
RHK-10-Q

**RHK-10-Q** tähistab rahvusvahelise haiguste klassifikatsiooni (RHK-10) XVII peatükis klassifitseeritud kaasasündinud väärarendeid, deformatsioone ja kromosoomianomaaliaid (inglise keeles *Congenital malformations, deformations and chromosomal abnormalities*), mida vajadusel täpsustatakse alamjaotistes Q00-Q99. Kaasasündinud väärarendid, deformatsioonid ja kromosoomianomaaliad erinevad soo, avaldumisaja, sümptomite, tüübi, tekkeaja ja -tekkemehhanismi, raskusastme, kaasnevate hälvete, ravimite ja abiseadmete ning teraapia, prognoosi, võimaliku invaliidsusastme, taasavaldumisriski ja põhjustava teguri ehk tegurite rühma jms poolest.    

## RHK-10-Q alamjaotised
*Q00-Q07 Närvisüsteemi kaasasündinud väärarendid
*Q10-Q18 Silma, kõrva, näo ja kaela kaasasündinud väärarendid
*Q20-Q28 Vereringeelundite kaasasündinud väärarendid
*Q30-Q34 Hingamiselundite kaasasündinud väärarendid
*Q35-Q37 Keilo ja patoskiis e huulelõhe ja suulaelõhestus
*Q38-Q45 Seedeelundite muud kaasasündinud väärarendid
*Q50-Q56 Suguelundite kaasasündinud väärarendid
*Q60-Q64 Kuseelundite kaasasündinud väärarendid
*Q65-Q79 Lihasluukonna kaasasündinud väärarendid ning deformsused
*Q80-Q89 Muud kaasasündinud väärarendid
*Q90-Q99 Mujal klassifitseerimata kromosoomianomaaliad

## Vaata ka
*Süstemaatiline anatoomia
Zadig

"**Zadig ehk Saatus**" (1747) on prantsuse filosoofi Voltaire'i filosoofiline romaan.

Allegoorilise raamatu sündmused toimuvad muistses Babülonis, seiklusterohke lugu räägib voorusliku Zadigi õnneotsingutest. Voltaire vihjab Zadigi teekonna kaudu, et maailm on täis inimkurjust, tühiseid kirgi ja väiklust ning et inimesed ise pole muud kui "üksteist õgivad putukad väikesel porikübemel". Täiuslik kord valitseb ehk kusagil kõrgemate olendite seas, kuid siin maailmas peab inimene leppima oma saatusega, mis inimesest endast sõltub vähe.

Eesti keeles ilmus "Zadig" 1994. aastal, samade kaante vahel Voltaire'i teise romaaniga "Candide".

## Kirjandus
* "Zadig. Candide". Tõlkinud Tatjana Hallap ja Merike Riives. Eessõna: Lauri Leesi. Sari "Europeia", nr 23. Tallinn: Perioodika, 1994
Küsimärk

**?** (küsimärk) on kirjavahemärk, mis lõpetab küsilaused. 

Kaudküsimuse lõppu ei panda küsimärki.

Küsimärki kasutatakse tihti ka puuduvate või teadmata andmete kohal. Samuti on see küsimuse või küsitavuse sümbol.

Mõnes keeles, näiteks hispaania keeles, kasutatakse korraga küsilause lõpus küsimärki ja küsilause alguses ümberpööratud küsimärki (¿), näiteks "¿Qué hora es?" (Mis kell on?). Kiirel kirjutamisel seda ortograafiareeglit tihti eiratakse, kuid algusküsimärgi ärajätmine on tingimata viga.

Küsimärki saab lause lõpus kasutada ka kõrvuti hüüumärgiga (?!), et märkida lause erilist intonatsiooni või küsimuse rõhutatust.

Male ja kabe kommentaarides tähendab küsimärk nõrka käiku või viga.
Aşgabat

**Aşgabat** on Türkmenistani pealinn. Asub oaasis Karakumi kõrbes Köpetdagi jalamil.

Linn asutati 1881. aastal ning kuni 1919. aastani kandis nime *Ashabad*. Aastail 1919–1927 nimetati linn revolutsioonitegelase Pavel Poltoratski järgi *Poltoratskiks*, seejärel oli see kuni NSV Liidu lagunemiseni *Ašhabad*. Pärast Türkmenistani iseseisvumise väljakuulutamist 27. oktoobril 1991 nimetati riigis mitmed asulad ümber ning linna nimeks sai *Aşgabat*.

6. oktoobril 1948 tabas linna ülitugev maavärin, mille tagajärjel enamik linnast hävis.

Türkmeenid moodustavad 77% Aşgabati elanikest.


Neutrality-Road-Ashgabat-2015.JPG
Ashgabat, new avenue - panoramio.jpg
Turkmenistan Independence Monument, Ruhnama.jpg


## Viited

## Välislingid

* Ashgabat linna koduleht
* A bizarre city of white marble in the desert, BBC, 11. märts 2015
Bette Davis

**Bette Davis** (sünninimega **Ruth Elizabeth Davis**; 5. aprill 1908 Massachusetts – 6. oktoober 1989) oli USA näitleja. Ta võitis kaks Oscarit (1935 ja 1938).

## Elulugu
Davis sündis jurist Harlow Morrell Davise ja Ruth ("Ruthie") Augusta Favori peres. Tema õde Barbara ("Bobby") sündis 25. oktoobril 1909. Aastast 1915 elasid Davise vanemad lahus. 1921. aastal kolis Ruth koos oma tütardega New Yorki, kus Ruth töötas fotograafina. 

Kui Davis nägi Rudolph Valentinot filmis "The Four Horseman of the Apocalypse" ja Mary Pickfordi filmis "Little Lord Fauntleroy", sai tema kinnisideeks saada näitlejaks. Tütre ideed toetas ka ema.

Näitekunsti õppis ta John Murray Andersoni draamakoolis. Pärast seda tantsis George Cukori trupis. 

Filmidebüüdi tegi ta 1931. aastal filmis "Bad Sister". Tuntuks sai aga aasta hiljem mängitud linateoses "The Man Who Played God". Aastal 1935 pälvis rolli eest filmis "Ohtlik" esimese Oscari. 1938. aastal sai ta rolli eest filmis "Jezebel" teise Oscari. 

1962. aastal ilmus tema enda kirjutatud elulooraamat "Üksildane elu".

1983. aastal diagnoositi Davisel rinnavähk ja talle tehti mastektoomia (eemaldati rind). Kahe operatsiooninädala sees elas ta üle neli ajurabandust, mistõttu sai ta näo- ja parema käe halvatuse. Pärast pikka ravi, kus teda abistas isiklik hooldaja Kathryn Sarmak, taastus ta osaliselt halvatusest. Pärast seda mängis Davis veel mitmes filmis. 

Ta maeti Hollywood Hillsi kalmistule Los Angeleses, kus varem puhkasid juba tema ema ja õde Bobby.

## Filme
* 1932 "Onn Cottonis"
* 1935 "Ohtlik"
* 1938 "Jezebel"
* 1939 "Dark Victory"
* 1940 "The Letter"
* 1941 "The Little Foxes"
* 1942 "Now, Voyager"    
* 1944 "Mr. Skeffington"

## Isiklikku
Davis oli abielus neli korda:
*Harmon Nelsoniga (1932–1938);
*Arthur Farnsworthiga (1940–1943);
*William Grant Sherryiga (1945–1950), kellega tal 1947. aastal sündis tütar Barbara;
*Gary Merrilliga (1950–1960).

## Välislingid
* Näitleja koduleht
*
Native Nod

**Native Nod** oli *[[Emo|emotional hardcore]]* ameerika ansambel, mis tegutses põhiliselt 1990. aastate esimesel poolel USA idarannikul.

Bändi panust aitamaks defineerida üpriski meelevaldselt kasutatavat terminit "emo" peetakse väga suureks. Nende albumit "Today Puberty, Tomorrow the World" käsitletakse tihti kui ühte emožanri verstapostidest. 

Native Nodi looming koosneb tegelikult vaid üheksast loost, mis algselt anti välja kolmel seitsmetollisel grammafoniplaadil ("Answers", "Bread" ja "Lower GI bleed"). Nende muusika on emotsionaalne, depressiivne, poolenisti karjuv ning kuigi laulude sõnad on hoolikalt kombineeritud, on tegelik sõnum tihti raskesti mõistetav. Alles 1996. aastal andis Gern Blandsten Records välja nende CD, mis sisaldas kogu nende loomingut.

## Liikmed
* Chris Leo (vokaal)
* Danny Leo (trummid)
* Dave Lerner (basskitarr)
* Justin Simon (kitarr)

## Diskograafia
* "Answers" (1992)
* "Bread" (1993)
* "Lower GI Bleed" (1995)
* "Today Puberty, Tomorrow The World" (1996)
Saaremaa rüütelkonna hoone

**Saaremaa rüütelkonna hoone** asub Kuressaare kesklinnas, aadressil Lossi tänav 1. Praegu on seal Saaremaa vallavalitsuse ruumid.

Hoone on ehitatud 18. sajandi lõpupoole. Saaremaa rüütelkond ostis 1800. aastal maja Dellingshausenitelt, kes olevat mahukate ja suurte keldritega maja kasutanud viljahoidlana.

1830.–1840. aastatel toimusid hoone põhjalikud ümberehitused, ehitise tänavapoolset fronti pikendati ja barokse põhikujuga hoonele lisati klassitsistlikud detailid pilastrite, frontoonide jms näol ning suurendati aknaavasid. 1912. aastal kolis Saaremaa rüütelkond värskelt remonditud Kuressaare kindlusesse ja Saaremaa rüütelkonna hoone müüdi aadliklubile Ressource. 1920. aastal Eesti Vabariigi Asutava Kogu vastu võetud seisuste kaotamise seaduse alusel Saaremaa rüütelkond likvideeriti.

1920. aastal ostis Saare Maakonnanõukogu endise  Saaremaa rüütelkonna hoone Saare Maakonnavalitsuse ametiruumideks.

1936. aastal ehitati hoone esimene korrus ümber kaupluseruumideks, lammutati rõduehitis ja hoonele rajati insener Nikolai Jürissoni plaani järgi juurdeehitis, apteek Raekoja tänava poole ja keldrid kohandati poeruumideks ning 1937. aastal ehitati hoonele funktsionalistlik juurdeehitus Raekoja tänava poolele.

Eesti NSV ajal asus hoones Kingissepa rajooni RSN Täitevkomitee. 1976. aastal taastati hoone dolomiitsammastikul rõdu, 1980. aastal ehitati hoonele juurdeehitus Kitsale tänavale koos garaažidega.

## Vaata ka
*Eestimaa rüütelkonna hoone, Tallinnas
*Liivimaa rüütelkonna hoone, Läti pealinnas Riias 

## Välislingid
*
Amanda Woodward

**Amanda Woodward** on emo-/*[[screamo]]*-ansambel Prantsusmaalt Caenist. Ansambli sõnum on kohati poliitiline.

Ansambli liige Nico on prantsuse *screamo*-ansamblist The Apollo Program, plaadifirma Paranoid Records kaasasutaja.

Ansambel eelistab oma loomingut välja anda grammofoniplaatidel, kuid hoolimata sellest on enamik loomingut ka CD-plaatidel ja kassettidel saadaval.

2006. aastal astus Amanda Woodward üles ka Eestis. 

## Liikmed
* Pierre (basskitarr)
* Antoine (kitarr)
* Nico (kitarr)
* Antoine (trummid)
* Gerome (vokaal)
## Diskograafia
* Demo cd-r (2000)
* Lucky Thirteen compilation (2001)
* Ultramort (2002)
* 1905/Amanda Woodward split (2002)
* Pleine de Grace (2002)
* La Decadence de Decadence (2003)
* Discography (2004)
* Meurt La Soif/Un Peu D'etoffe (2006)

## Välislingid
*Ansambli koduleht
*Amanda Woodwardi MySpace
Eesti Kultuurkapitali aastapreemia

**[[Eesti Kultuurkapital|Eesti Kultuurkapitali]] aastapreemia** on Eesti Kultuurkapitali välja antav aastapreemia, mis määratakse aasta jooksul enim silma paistnud kultuuri- ja sporditegelastele. Igal aastal antakse välja kaheksa Eesti Kultuurkapitali aastapreemiat.

Aastapreemiaid antakse välja alates 1995. aastast.

Sihtkapitalid esitavad Eesti Kultuurkapitali aastapreemiale oma kandidaadid ning Eesti Kultuurkapitali nõukogu valib välja ühe laureaadi igas valdkonnas:

* Arhitektuuri aastapreemia
* Audiovisuaalse kunsti aastapreemia
* Helikunsti aastapreemia
* Kehakultuuri ja spordi aastapreemia
* Kirjanduse aastapreemia
* Kujutava ja rakenduskunsti aastapreemia
* Näitekunsti aastapreemia
* Rahvakultuuri aastapreemia

Preemiasumma suurused kinnitab Eesti Kultuurkapitali nõukogu igal aastal eraldi. Koos rahalise preemiaga antakse laureaadile preemia tunnusmärk. Alates 2013. aastast on selleks messingust kera ("Jonnakas", mille autorid on Risto Tali ja Rait Siska). Kera on valmistatud trugimise meetodil, kaetud poleeriga ning raskuseks tinavalu. Kerale on söövitatud Eesti Kultuurkapitali logo elemendid ning graveeritud valdkonna või sihtkapitali nimetus, laureaadi nimi ja aastaarv. Eesti Kultuurkapitali aastapreemiate ja sihtkapitalide elutööpreemiate laureaadid saavad kuldse poleeriga 200 mm diameetriga kera.

## Vaata ka

### Eesti Kultuurkapitali sihtkapitalide aastapreemiad

* Arhitektuuri sihtkapitali aastapreemia
* Audiovisuaalse kunsti sihtkapitali aastapreemia
* Helikunsti sihtkapitali aastapreemia
* Kehakultuuri ja spordi sihtkapitali aastapreemia
* Kirjanduse sihtkapitali aastapreemia
* Kujutava ja rakenduskunsti sihtkapitali aastapreemia
* Näitekunsti sihtkapitali aastapreemia
* Rahvakultuuri sihtkapitali aastapreemia

### Eesti Kultuurkapitali sihtkapitalide elutööpreemiad

* Arhitektuuri sihtkapitali elutööpreemia
* Audiovisuaalse kunsti sihtkapitali elutööpreemia
* Helikunsti sihtkapitali elutööpreemia
* Kehakultuuri ja spordi sihtkapitali elutööpreemia
* Kirjanduse sihtkapitali elutööpreemia
* Kujutava ja rakenduskunsti sihtkapitali elutööpreemia
* Näitekunsti sihtkapitali elutööpreemia
* Rahvakultuuri sihtkapitali elutööpreemia

## Viited
Shirley MacLaine

**Shirley MacLaine** (õieti **Shirley MacLean Beaty**; sündinud 24. aprillil 1934 Richmondis Virginia osariigis) on Oscari pälvinud USA filmi- ja teatrinäitleja. 

Ta on kirjutanud autobiograafilisi teoseid ning teada-tuntud on tema usk reinkarnatsiooni. MacLaine'i vend on näitleja Warren Beatty.

## Elukäik
Ta sündis inglise päritolu filosoofiaprofessori Ira O. Beaty ja kanadalasest näitleja Kathlyn (MacLean) Beaty peres. Eesnimi pandi talle lapsnäitleja Shirley Temple'i auks. 

16-aastaselt tegi ta debüüdi New Yorgis Broadway teatris muusikalis "Me and Juliet". 

1954. aastal abiellus ta filmiprodutsent Steve Parkeriga, abielu lahutati 1982. Abielust sündis 1956. aastal Sachi Parker.

1955. aastal tegi MacLaine filmidebüüdi Alfred Hitchcocki linateoses "The Trouble with Harry". 1958. näitles ta filmis "Mõned tulid joostes" ja oli nomineeritud parima naisosatäitja Oscarile.

1969. aastal mängis ta muusikalis "Sweet Charity", kus esitas oma kuulsa laulu "If My Friends Could See Me Now".

1970. aastal avaldas MacLaine oma esimese elulooraamatu "Ära mäe otsast alla kuku".

1983. aastal mängis ta koos Jack Nicholsoniga komöödiafilmis "Terms of Endearment" ja pälvis selle osatäitmise eest Oscari. 

## Filmograafia

## Välislingid
*Koduleht
*
Helen Clark

**Helen Clark** (sündinud 26. veebruar 1950) on Uus-Meremaa poliitik, peaminister 5. detsembrist 1999 kuni 19. novembrini 2008.

Ta on Uus-Meremaa Tööpartei liige.
Suntribe

**Suntribe** oli tütarlasteansambel, kvintett, mis esindas Eestit 2005. aasta Eurovisiooni lauluvõistlusel Kiievis lauluga "Let's Get Loud". Poolfinaalis saadi 18. koht ja lõppvõistlusele ei pääsetud.

Bändi pani kokku produtsent ja helilooja Sven Lõhmus. Lauljad Rebecca Kontus, Mari-Leen Kaselaan, Laura Põldvere ja Jaanika Vilipo leidis Lõhmus raadio Sky Plus korraldatud eurolauljakonkursilt. Hiljem lisandus bändi viies liige, mulatitarist keelpillimängija Daana Ots.

Suntribe läks laiali peatselt pärast edutut võistlust Kiievis. Mari-Leen Kaselaan ja eriti Laura Põldvere on saavutanud märkimisväärset edu sooloartistina.
Rahvusvaheline haiguste klassifikatsioon

**Rahvusvahelist haiguste klassifikatsiooni** (lühend **RHK**) võib vaadelda kui jaotiste süsteemi, millesse haigused on määratud vastavalt kehtestatud kriteeriumidele. 

RHK eesmärgiks on võimaldada eri riikides eri aegadel kogutud suremuse ja haigestumuse andmete süstemaatilist registreerimist, analüüsimist, interpreteerimist ja võrdlemist. 

RHK kasutatakse haiguste diagnooside ja muude terviseprobleemide ülekandmiseks sõnadest tärkkoodi, mis võimaldab andmete hõlpsat säilitamist, otsingut ja analüüsi. 

Praktikas on RHK kujunenud rahvusvaheliseks standardseks diagnostiliseks klassifikatsiooniks kõikidel üldepidemioloogilistel ja mitmel tervishoiu juhtimisalasel otstarbel. Nende hulka kuulub rahvastikurühmade üldise tervisliku olukorra analüüs ja haiguste ning muude terviseprobleemide esinemissageduse ning levimuse seire haigestunud isikuid iseloomustavate muude tunnuste ja olukordade suhtes.

*RHK-0 - 1893. a.
*RHK-1 - 1900. a. - Rahvusvaheline surmapõhjuste nimekiri
*RHK-2 - 1909. a. - Rahvusvaheline surmapõhjuste nimekiri
*RHK-3 - 1920. a. - Rahvusvaheline surmapõhjuste nimekiri
*RHK-4 - 1929. a. - Rahvusvaheline surmapõhjuste nimekiri
*RHK-5 - 1938. a. - Rahvusvaheline surmapõhjuste nimekiri
*RHK-6 - 1949. a. - Rahvusvaheline haiguste, vigastuste ja surmapõhjuste klassifikatsioon
*RHK-7 - 1955. a. - Rahvusvaheline haiguste, vigastuste ja surmapõhjuste klassifikatsioon
*RHK-8 - 1967. a. - Rahvusvaheline haiguste, vigastuste ja surmapõhjuste klassifikatsioon
*RHK-9 - 1975. a. - Rahvusvaheline haiguste, vigastuste ja surmapõhjuste klassifikatsioon
*RHK-10 - 1992. a. -Rahvusvaheline haiguste ja nendega seotud terviseprobleemide statistiline klassifikatsioon
----
*RHK-11 - 2022. a. -Rahvusvaheline haiguste ja nendega seotud terviseprobleemide statistiline klassifikatsioon

## Vaata ka
*Rahvusvaheline funktsioneerimisvõime, vaeguste ja tervise klassifikatsioon
*RHK-10
*Psüühika- ja käitumishäirete rahvusvaheline klassifikatsioon (RHK-10-V)
*RHK-11
Kompanii (ettevõte)

**Kompaniideks** on varem nimetatud ettevõtteid, seltse või ühisettevõtteid, mis on mõnel börsil noteeritud või tegutsevad (tegutsesid) mõnes kindlas valdkonnas: tööstuses (nt naftatööstuses), transpordis (nt laevanduses, lennunduses), kindlustuses, kaubanduses (nt koloniaalsed India jt kaubakompaniid). 

Praegu sõnal "kompanii" on Eestis keeles tähendus (ettevõte). 

## Vaata ka
* Laevakompanii
Rühm (sõjandus)

**Rühm** on relvajõudude maismaavägede taktikaline allüksus, milles on sõltuvalt otstarbest tavaliselt 15–50 inimest. Rühma koosseisus on   tavaliselt 3–4 jagu või meeskonda, neile lisaks võib olla ka väiksemaid otsealluvusega gruppe. Rühma struktuur ja koosseis sõltuvad konkreetsest otstarbest ja ülesannetest. 

Rühma juhib rühmaülem, kelleks on tavaliselt nooremohvitser (leitnant, nooremleitnant), harvem vanemallohvitser (vanemveebel). Rühmaülema esimene asetäitja on reeglina vanemallohvitserist rühmavanem.

Rühmade näiteid: 
*Jalaväerühm 
*Luurerühm
*Meditsiinirühm
*Miinipildujarühm
*Pioneerirühm
*Remondirühm
*Ründerühm (inglise k Shock troops, vene k Штурмовая группа), raskerelvastusega tugevdatud väeüksus kindlustatud objektide ja alade vallutamiseks
*Siderühm
*Sõjaväepolitseirühm
*Tankirühm
*Tankitõrjerühm
*Õhutõrjerühm

4–5 rühma moodustavad kompanii, patarei, eskadroni või roodu (kompanii traditsiooniline slaavipärane nimetus Vene Föderatsiooni relvajõududes ja mõningates endistes Varssavi Lepingu Organisatsiooni (Varssavi pakti) riikides).
Kariibi mere piraadid: Maailma lõpus

**"Kariibi mere piraadid: Maailma lõpus"** (inglise "Pirates of the Caribbean: At World's End") on 2007. aastal linastunud Ameerika Ühendriikide seiklusfilm.

Linateos on järg 2003. aasta kassahitile "Kariibi mere piraadid: Musta pärli needus" ja 2006. aasta filmile "Kariibi mere piraadid: Surnud mehe aardekirst". Kõigi kolme filmi lavastaja oli Gore Verbinski ja produtsent Jerry Bruckheimer.

## Süžee
Will Turner (Orlando Bloom) ja Elizabeth Swann (Keira Knightley) otsivad koos kapten Barbossaga (Geoffrey Rush) meeleheitlikult võimalust päästa kapten Jack Sparrow (Johnny Depp) Davy Jonesi (Bill Nighy) needuse käest. Meeskond peab reisima Singapuri ning varastama piraadipealiku Sao Fengi (Chow Yun-Fat) käest navigatsioonikaardi, mis neid maailma lõppu juhatab.

## Peamised osatäitjad
*Johnny Depp – kapten Jack Sparrow
*Orlando Bloom – Will Turner
*Keira Knightley – Elizabeth Swann
*Jack Davenport – James Norrington
*Bill Nighy – Davey Jones
*Geoffrey Rush – kapten Barbossa
*Chow Yun-Fat – kapten Sao Feng
*Jack Davenport – James Norrington
*Stellan Skarsgård – *Bootstrap Bill* Turner
*Tom Hollander – lord Cutler Beckett
*Kevin McNally – Joshamee Gibbs

## Arvustused
* Andres Laasik. Kariibi mere piraadid ei langeta surnupealippu. Eesti Päevaleht, 25. mai 2007

## Välislingid
* 
*"Pirates of the Caribbean: At World's End" MySpaces
*"Pirates of the Caribbean: At World's End" 
*"Pirates of the Caribbean" wikis
The Ark

**The Ark** on Rootsi glämmrokiansambel, mis asutati aastal 1991.

Bändi liikmeteks on Ola Salo (vokaal ja klaver), Mikael Jepson (kitarr ja taustalaul), Martin Axén (kitarr ja taustalaul), Leari (Lars Ljungberg) (bass ja taustalaul), Sylvester Schlegel (trummid ja taustalaul) ja Jens Andersson (klahvpill).

Üldiselt bändi koostööl valminud laulusõnad on alati vastuolulised. Näiteks 2002. aasta singel "Father of a Son" räägib homoseksuaalsete inimeste õigusest saada lapsi. 2006. aasta oktoobris kritiseeriti Ola Salot ja tema bändi USA publiku poolt mõnede vastuoluliste kommentaaride eest Washingtonis, viidates 11. septembril 2001 toimunud terrorirünnakutele.

The Ark esindas 2007. aasta Eurovisiooni lauluvõistlusel Helsingis Rootsit lauluga "The Worrying Kind". Nad saavutasid 53 punktiga 18. koha.

The Ark on teinud koostööd selliste bändidega nagu The Darkness ja The Cardigans.

## Albumid
*1996 – "The Ark EP"
*2000 – "We Are The Ark"
*2002 – "In Lust We Trust"
*2004 – "State of the Ark"
*2007 – "Prayer for the Weekend"
*2010 – "In Full Regalia"
*2011 – "Arkeology: The Complete Singles Collection"

## Välislingid
Tiiu Tulp

**Tiiu Tulp** (esinejanimi **Tiiu**; sündinud 16. jaanuaril 1976) on eesti laulja, konkursi "Kaks takti ette" võitja 1995. 

Õppinud Georg Otsa nimelises muusikakoolis muusikateooriat ja laulmist Mare Väljataga õpilasena.  

Telekonkursilt alguse saanud koostöö helilooja Ivar Mustaga päädis sooloplaadi "Magusad huuled" ilmumisega sama aasta sügisel. Plaati ei saatnud edu ning Tulp kadus kiiresti suurelt lavalt. Tiiu Tulp on hotelli meelelahutusprogrammi lauljana üles astunud ka Jaapanis.

Tuntuimad Tulbi esitatud laulud olid "Nukuke" ja sooloplaadi nimilaul "Magusad huuled". "Nukukesest" on kujunenud 1990. aastate eesti diskomuusika ("päkapikudisko") ere stiilinäide, mida on parodeerinud Koit Toome saatesarjas "Su nägu kõlab tuttavalt".

Praegu tegeleb Tiiu Tulp (abiellumise järel Tiiu Kanter) äriga. Muusikategemisest on ta loobunud, kuigi on andnud mõne üksiku kontserdi.

2009. aastal mängis ta pisirolli telesarjas "Kelgukoerad".

## Diskograafia

* 1995 – "Magusad huuled" OK Music, CD MC

## Välislingid
*Millega tegeleb "Nukukese" lauljanna Tiiu Tulp täna?, Delfi, 24. oktoober 2013
Ojasilm

**Ojasilm** (*Lampetra planeri*) on silmuliste seltsi kuuluv veeloom.

Ojasilm on jõesilmust väiksem, kasvab 10–16 cm pikkuseks, vastseaeg kestab 3–4 aastat.

Eelistab kiirevoolulisi ja liiva- või kruusapõhjalisi väiksemaid jõgesid ja ojasid. Levinud Euroopas. Eestis suhteliselt laialt levinud.

## Vaata ka
*Jõesilm
*Merisutt
*Eesti kalade süstemaatiline nimestik

## Viited

## Välislingid
*
Ogalik

**Ogalik** (*Gasterosteus aculeatus*) on ogalikuliste seltsi kuuluv väike kala, millele on iseloomulikud keha katvad luuplaadikesed ja seljauime ees paiknevad ogad. Nad on laialdaselt levinud põhjapoolkera rannikumeredes ning neid võib kohata nii mere- kui ka magevees.

Ogalikud on tuntud isahoole poolest: just isased kalad ehitavad pesa ning hoolitsevad marja ja vastsete eest.

## Kirjeldus
Ogalik on väikekala, kes kasvab kuni 10 cm pikkuseks ja 4 g raskuseks, eluiga ei ületa tavaliselt 4 aastat. Tema seljauime sees on kolm pikka oga, keha katavad luuplaadid, soomused puuduvad. Kehavärvuselt on ülaosa rohekaspruun kuni hõbedane, altpoolt hõbedane või valge. Kudemisajal muutub isaste värvus: silmad sinaka läikega, kõhualune punane, selg sinakas roheline.

Ogalik on levinud jõgedes, järvedes ning väiksema soolsusega meredes kogu Euroopas, Alžeerias, Aasia põhjaosas ja Põhja-Ameerika vetes. Eelistab veekogus taimestikuvööndi liivast või mudast põhja.

Erinevalt enamikust kaladest erineb ogaliku kudemisperiood selle poolest, et esineb lõimetishooldus, kusjuures isane ehitab selle jaoks omapärase pesa.

## Rahvapäraseid nimetusi
Luuk, krepka, pistakarka, hakk, raudak, raudkala, sitapiik, täägel, traks jne.

## Püük Eestis
Eestis on ogalikke kalastatud suuresti ainult Kaberneeme rannas ja Kaberneeme lahe saartel ning rohkem näljaaegadel. Eesti Vabariigi ajal tõusis aga nende järele nõudmine, kuna linnufarmides peeti neid väga heaks söödaks ja munatoodangu tõstjaks. Hiljem lisandusid ka karusloomakasvatused.

Suuremahulist ogalikupüüki alustas Jüri Art ning erilist edu saavutas selles Ferdinand Art. Näiteks 1930. aastate lõpus püüdis viimane aastas 20–25 tonni ogalikke (samas oli kogu küla toodang umbes 40 t ja võib-olla ka natuke enam). Püük oli iseäranis tulusam septembrist detsembri lõpuni ja seda ka Nõukogude ajal, kuna neid oli siis kergem turustada ning erinevalt teistest kalaliikidest sai neid püüda ranna lähedalt, mis oli sügisesi mereolusid arvestades eelistatud. Püügiviis hakkas kaduma 1975. aasta järel seoses Ferdinand Arti surmaga.

## Vaata ka
*Eesti kalade süstemaatiline nimestik

## Viited

## Välislingid

* 

*Ogalik TÜ Loodusteadusliku veebipõhises õpikeskkonnas
*Eesti vete kalu. Ogalik Kalastaja
*"Kuidas geenid ogalikel kolida aitavad?" ERR Teadus, 12. aprill 2012
*"Ogalikud eelistavad sugulaste seltskonda" Novaator, 11. juuni 2013
Luukarits

**Luukarits** (*Pungitius pungitius*) on ogalikuliste seltsi kuuluv kala.

Luukarits on väike kala, kellel pole töönduslikku tähtsust, kasvab kuni 5–7 cm pikkuseks. Tema seljauime ees asetseb 7–11 (tavaliselt 9–10) sissetõmmatavat oga. Keha ülaosa on hallikasroheline kuni pruunikas, küljed heledamad ja hõbedase läikega, keha katavad kuni 10 luuplaati. Kudemisperioodil kannavad isased pulmarüüd.

Luukarits on levinud aeglase vooluga jõgedes ja ojades, järvedes ning riimveelisel rannikualal. Levikuala pole väga palju uuritud, aga ilmselt sarnaneb see ogaliku levilaga, välja arvatud lõunapoolsemad alad, samuti esineb teda väiksemal määral kui ogalikku.

## Vaata ka
*Eesti kalade süstemaatiline nimestik

## Välislingid
*
Raudkiisk

**Raudkiisk** (*Spinachia spinachia*) on ogalikuliste seltsi kuuluv kala.

Raudkiisk kasvab 17–20 cm pikkuseks ja 7 g raskuseks. Keha on sale ja pikk ning kaetud 50 luuplaadiga, seljauime ees paiknevad 14–17 (harilikult 15) sissetõmmatavat oga.

Raudkiisk on levinud vaid soolases vees (meredes) Euroopa rannikualal Biskaia lahest kuni Nordkapini. 

## Vaata ka
*Eesti kalade süstemaatiline nimestik

## Välislingid
* 

*Raudkiisk TÜ Loodusteadusliku veebipõhises õpikeskkonnas
*Saaremaal Varese sadamas filmitud video raudkiisast
Konvektsioon

**Konvektsioon** (inglise keeles *convection*) on soojuse levimine koos liikuva vedeliku või gaasiga, harilikult õhuga. Atmosfäärifüüsikas ja meteoroloogias mõistetakse seda füüsikalist nähtust kui õhu püstsihilist liikumist, mis on tingitud alumiste õhukihtide ebaühtlasest soojenemisest.

Eristatakse loomulikku ja sundkonvektsiooni:
* loomulik ehk vaba konvektsioon tekib raskusjõu mõjul, sest erineva temperatuuriga piirkondades on keskkonna tihedus erisugune;
* sundkonvektsiooni tekitatakse ventilaatorite, pumpade jm seadmetega.

Konvektiivne soojusülekanne võib toimuda nii voolise (vedeliku, gaasi) sees kui ka liikuva voolise ja tahkise vahel.

Konvektsioonil põhineb soojusvahetus looduses (atmosfääris, veekogudes), samuti on konvektsioonil oluline osa tehnilistes seadmetes (näiteks keskküttesüsteemis).

## Viited
Mart Laagus

**Mart Laagus** (10. juuli 1905 Vana-Pärnu – 2. september 1990 Lund) oli eesti kalandustegelane, aastatel 1936–1940 Kalanduskoja esimees.

Ta õppis aastatel 1913–1917 Pärnus Brackmanni nimelises algkoolis, 1917–1922 Pärnu Kaubanduskoolis ja 1930–1931 Pärnu Kalanduskoolis.

Ta töötas Pärnus maalrina, ajakirja Kalandus kaastöölisena, Pärnu Kalanduskoolis õpetajana ja Pärnu Mere- ja Kalameeste Ühisuses Jahta kalakaubandusosakonna juhatajana, aastatel 1928–1936 ärijuhina, aastatel 1929–1930 abiesimehe ja 1930. aastal esimehena.

1944. aastal põgenes ta Rootsi. Seal oli ta ajakirja Eesti Kalur toimetuskolleegiumi liige.

Ta on maetud Vana-Pärnu kalmistule.

## Isiklikku
Laagus abiellus 1940. aastal Pärnus Hilja Jakobiga (1921–2005).
Maailma Terviseorganisatsioon

**Maailma Terviseorganisatsioon** (varasem eestikeelne nimetus **Maailma Tervishoiuorganisatsioon**; rahvusvaheline lühend **WHO** ingliskeelsest nimetusest *World Health Organization*; eesti keeles on kasutatud ka lühendit **MTO**) on ÜRO juures tegutsev rahvusvaheline tervishoiuorganisatsioon, mille eesmärk on inimeste tervise tagamine ja võitlus haiguste vastu.

Maailma Terviseorganisatsioon on koordineerinud meetmeid võitlusel selliste nakkushaigustega nagu SARS, malaaria ja AIDS ning organisatsioonil on ka projekte tubakatarbimise vähendamiseks. Organisatsioon aitas maailmast likvideerida rõugeid ning on tegutsenud lastehalvatuse likvideerimisel.

WHO asutati 7. aprillil 1948 ja selle peakorter asub Šveitsis Genfis. Lisaks on organisatsioonil kuus regionaalbürood. 1965. aastal asutati WHO allasutusena Rahvusvaheline Vähiuurimise Keskus.

Organisatsiooni eelarve oli aastatel 2022–2023 6,12 miljardit USA dollarit ja aastatel 2024–2025 6,83 miljardit USA dollarit.

## Juhtimine
Maailma Terviseorganisatsiooni juhtorgan on Maailma Terviseassamblee (*World Health Assembly*), mis koguneb iga aasta maikuus.

Alates 2017. aastast on WHO peadirektor etiooplane Tedros Adhanom Ghebreyesus. Enne teda oli aastail 2007–2017 WHO peadirektor hiinlane Margaret Chan, kes varem oli Hongkongi tervishoiuminister.

## Liikmesriigid

Maailma Terviseorganisatsioonil on 193 liikmesriiki, neist 191 ÜRO liikmesmaad, lisaks Cooki saared ja Niue. ÜRO liikmetest pole WHO liikmed üksnes Ameerika Ühendriigid ja Liechtenstein. Puerto Rico ja Tokelau on assotsieerunud liikmed, Vatikan ja Palestiina on vaatlejaliikmed. Organisatsiooni juures tegutses 2009–2016 ka Taiwani delegatsioon.

Ameerika Ühendriikide lahkumise organisatsiooni liikmeskonnast algatas Donald Trump 20. jaanuaril 2025. Sama aasta veebruaris teatas ka Argentina plaanist lahkuda organisatsioonist. USA lahkumine mõjutab oluliselt ka organisatsiooni eelarvet (nt aastatel 2022–2023 panustas USA 16,3% eelarvest).

## Maailma Terviseorganisatsioon Eestis
Maailma Terviseorganisatsiooni Eesti esinduse juht aastatel 2003–2011 oli Jarno Habicht. 2020. aastast on WHO Eesti esinduse juht Kristina Köhler.

WHO ametlik hoiuraamatukogu Eestis on Eesti Rahvusraamatukogu.

## Anatoomilis-terapeutiline keemiline klassifikatsiooni süsteem

Maailma Terviseorganisatsioon annab välja anatoomilis-terapeutilist keemilist klassifikatsiooni süsteemi, mis on tänapäeval kehtiv rahvusvaheline raviainete põhine statistiline identifikaator.

## Viited

## Välislingid

* Maailma Terviseorganisatsiooni koduleht
* WHO väljaanded Eesti Rahvusraamatukogus
* WHO monographs on selected medicinal plants, 1. köide, World Health Organization, Geneva, 1999, ISBN 92 4 154517 8
Pärnu ATP

**AS Pärnu ATP** oli suuruselt teine Eestis asuvatest bussiettevõtetest. Aastal 2007 läks ta GoBusi koosseisu.  

Pärnu ATP asutati 1960. 1991 reorganiseeriti ta II tüüpi riiklikuks aktsiaseltsiks RAS Pärnu ATP. 1995 anti ettevõtte aktsiad Pärnumaa omavalitsuste ühisomandisse.

2004. aasta suveni kuulus ettevõte kahele omanikule: Pärnu Linnavalitsus omas 51,4% ja OÜ Maiben 48,6% aktsiatest. Pärast seda omandas 100% Pärnu ATP aktsiatest bussifirma GoBus.

Ettevõtte juhataja on Andrus Kärpuk.

## Statistika

Pärnu ATP bilansimaht oli 2004 22,2 miljonit krooni ning käive 88,8 miljonit krooni. Ettevõte andis tööd rohkem kui 300 inimesele ja kasutas 103 autobussi.

Pärnu ATP teenindas kaubamärgi “Pärnu Bussipark” all järgmisi liinigruppe:
*linnaliiniveod Pärnus: 24,2 miljonit reisijat ja 2 miljonit liinikilomeetrit aastas
*maaliiniveod Pärnu maakonnas: 4,7 miljonit reisijat ja 2,7 miljonit liinikilomeetrit aastas
*kaugliiniveod Eestis: 0,7 miljonit reisijat ja 3,0 miljonit liinikilomeetrit aastas
*tellimusveod Eestis, mujal Euroopas ja SRÜ maades: 0,4 miljonit kilomeetrit aastas.

Ettevõte omas vabariigis suuruselt ja õppeedukuselt kolmandal kohal olevat autokooli.

## Välislingid
* Pärnu ATP sait
Jessica Lange

**Jessica Phyllis Lange** (sündinud 20. aprillil 1949 Minnesotas) on USA filminäitleja, kes on võitnud kaks Oscarit.

## Elukäik
Ta õppis kaks aastat Minnesota Ülikoolis maalikunsti. Pärast seda kolis perega Pariisi, kus tantsis Koomilise Ooperi balletitrupis.

1973. aastal naasis Ameerikasse New Yorki, kus ettekandja ameti kõrvalt võttis näitekunstitunde, töötas ka Wilhelmina modelliagentuuris. 

Filmidebüüdi tegi ta 1976. aasta filmis "King Kong". Lange'i tähelend algas 1981. aasta filmis "Postimees helistab alati kaks korda".

1982. aastal oli ta filmi "Frances" produtsent ja samal aastal mängis ka linateoses "Tootsie". Ta on esimene naine, kes on olnud ühel aastal nomineeritud Oscarile kahes filmis. Rolli eest "Tootsies" võitis ta ka kõrvalosatäitja Oscari. 

Teise Oscari pälvis ta 1994. aasta filmi "Sinitaevas" eest.

## Filmograafia

## Välislingid
*
Ethan Hawke

**Ethan Green Hawke **(sündinud 6. novembril 1970 Austinis Texase osariigis) on filmiauhinnale Oscar nomineeritud olnud USA filminäitleja ja stsenarist, kirjanik ning filmilavastaja. 

Tema filmirollide hulka kuuluvad osatäitmised filmides "Surnud poeetide ühing", "Enne päikesetõusu", "Suured lootused" ja "Treeningpäev".

## Osaline filmograafia

## Romaanid
* "The Hottest State" (1996) 
* "Ash Wednesday" (2002) 
* "A Bright Ray of Darkness" (2021)

### Eesti keeles ilmunud
* "Särav pimedusekiir". Tallinn, Pilgrim, 2024. Tõlkinud Grethel Vahesaar

## Auhinnad
### Nominatsioonid
**[[Oscar]]**
*2005 Parim kohandatud stsenaarium – "Enne päikeseloojangut"  (koos Richard Linklateri, Julie Delpy ja Kim Krizaniga)
*2002 Parim meeskõrvalosatäitja – "Treeningpäev"

## Isiklikku
Hawke oli aastatel 1998–2004 abielus näitleja Uma Thurmaniga. Neil on tütar Maya Ray (sündinud 1998) ja poeg Levon Green (sündinud 2002).
 
## Välislingid
*
Nekromantia

**Nekromantia** tähendab surnute äratamist ning nende väevõimuga rakendamist oma eesmärkide saavutamiseks nõidumisel ja loitsimisel. Seda võivad kasutada paljud maagid, ka sortsid ja nõiad. Tegemist on väga ohtliku kunstiga, sest väljavalitud surnu asemel võib kutsele vastata deemon või surnu vihastab häirija peale.

## Välislingid
Aleksandr Lebedev

**Aleksandr Lebedev** (sündinud 16. detsembril 1959 Moskvas) on Venemaa suurärimees, literaat ja endine poliitik.

1977. aastal astus Lebedev Moskva Riiklikku Rahvusvaheliste Suhete Instituuti, mille lõpetas 1982. Seejärel alustas ta Sotsialistliku Maailmasüsteemi Majandusinstituudis tööd kandidaadiväitekirja "Globaliseerumise väljakutsed ja võlaprobleemid" kallal. Ta kaitses selle 2000. aastal.

Aastatel 2004–2007 oli ta Venemaa Riigiduuma saadik, Ühtse Venemaa fraktsiooni liige ning Riigiduuma SRÜ ja kaasmaalaste komisjoni aseesimees. Ta on endine NSV Liidu Riikliku Julgeoleku Komitee ja Nõukogude Liidu välisluure töötaja.

## Luurajakarjäär

1984. aastal lõpetas Lebedev NSV Liidu RJK Punalipulise Instituudi. 1987. aastal saadeti ta stažeerima Londonisse, kus töötas NSV Liidu saatkonnas ning ühtlasi NSV Liidu RJK Esimeses peavalitsuses. Diplomaatilise esinduse katte all töötas ta NSV Liidu Londoni esinduses atašeena (1987–1988), 3. sekretärina (1988–1990) ja 2. sekretärina (1990–1992). 1991 läks ta NSV Liidu riiklikest julgeolekuorganitest erru alampolkovniku auastmes.

## Tegevus äris

Tema varanduse suuruseks hindas ajakiri Forbes 2006. aastal 3,5 miljardit USA dollarit. 2009. aastal kaebas Lebedev ajakirja kohtusse, kuna see hindas tema varandust vähem kui miljardile dollarile.

Lebedevile kuuluva panga omanduses on muu hulgas 1/3 lennufirmast Aeroflot ja 39% ajalehest Novaja Gazeta. Talle kuulub 44% lennukitootmisettevõttest Iljušin, samuti on tal suur osalus Sberbankis, Gazpromis ning Venemaa Ühtses Energiasüsteemis, kuhu kuuluvad kõik endise NSV Liidu maad, sealhulgas kogu Baltikum. Talle kuuluvad Briti ajaleht London Evening Standard ja Saksa lennuliin Blue Wings.

15. jaanuaril 2007, kui hakkasid tekkima pinged Pronkssõduri ümber, tegi Lebedev Eesti presidendile Toomas-Hendrik Ilvesele ettepaneku osta ära Tallinna kesklinnas asuv maa, millel paikneb Pronkssõdur ja kuhu on maetud maailmasõjas hukkunute säilmed. 

2009. aasta märtsis seadis Lebedev üles oma kandidatuuri Sotši linnapea kohale. Kohus tühistas Lebedevi kandidatuuri aprillis, kuigi tema nimi oli juba valimissedelitele trükitud ja eelvalimised olid alanud.

2010. aasta alguses omandas Lebedev Suurbritannia ajalehe The Independent.

## Isiklikku
Aleksandr Lebedevi isa Jevgeni Lebedev oli NSV Liidu koondislane veepallis ja hiljem Baumani-nimelise Moskva Kõrgema Tehnikakooli professor.

Aleksandr Lebedevi poeg Evgeny Lebedev sai 2020. aastal Suurbritannia Lordide koja liikmeks.

## Viited

## Välislingid
* Lebedevi koduleht
* Лебедев, Александр Lentapedias
* Sven Randlaid. Vene miljardär püstitab Sotši lähedale pronkssõduri koopia ERR, 5. aprill 2009
* Vene meediamagnaat läks saatekaaslasele kallale, www.DELFI.ee, 18. september 2011
Uma Thurman

**Uma Karuna Thurman** (sündinud 29. aprillil 1970 Bostonis Massachusettsi osariigis) on USA filminäitleja. 

Tema tuntuimate filmirollide hulka kuuluvad osatäitmised filmides "Ohtlikud armusuhted" (1988), "Pulp Fiction" (1994), "Gattaca" (1997), "Kill Bill – Pruudi kättemaks vol. 1" ja "vol. 2".

Ta on ühe korra kandideerinud Oscarile: kõrvalosaga filmis "Pulp Fiction" 1995. Seevastu Kuldsele Vaarikale on ta kandideerinud kolm korda: 1995 peaosaga filmis "Isegi karjatüdrukud oskavad bluusi", 1998 kõrvalosaga filmis "Batman ja Robin" ning 1999 peaosaga filmis "Kättemaksjad". Ühtegi neist neljast ta ei võitnud.

## Eraelu

Uma Thurman on 183 cm pikk.

Ta oli aastatel 1990–1992 abielus näitleja Gary Oldmaniga. 

1. mail 1998 abiellus ta näitleja Ethan Hawke'iga. Neil sündis tütar Maya Ray (1998) ja poeg Levon Green (2002). Paar lahutas abielu juulis 2004.

## Välislingid
* 
* Veel informatsiooni
Sonia Gandhi

**Sonia Gandhi** (hindi सोनिया गांधी; sünninimega **Edvige Antonia Albina Maino**; sündinud 9. detsembril 1946 Lusianas Itaalias) on itaalia päritolu India poliitik. Ta on aastast 1998 - 2017 & 2019-22 India Kongressipartei juht ja India Rahvuskongressi president, endise peaministri Rajiv Gandhi lesk. Aastal 2004 võitis tema juhitud Kongressipartei parlamendihääletused, kuid Sonia loobus peaministrikohast, jättes selle rahandusministrile.

Ajakiri Forbes nimetas ta 2004. aastal maailma kõige mõjuvõimsamate naiste seas kolmandaks. Praegu hoiab ta samas edetabelis 13. kohta. Tema nimi figureerib ka ajakirja Time 2007. aasta "100 tähtsaima isiku" edetabelis.
Ragtime

***Ragtime*** on muusikastiil 19. sajandi teisest poolest. 
*Ragtime*i kõrgperiood Ameerika Ühendriikides oli ajavahemikul 1897–1917, mil see jättis sügavad jäljed kogu järgneva kümnendi tantsumuusikasse. Arvatakse, et termini *ragtime* algne kuju oli *ragged time* (inglise keeles 'räbaldunud takt'), mille tingis sünkopeeritud rütm. *Ragtime* on üks mitmest varajase džässi eelkäijast bluusi, gospeli ja mõne muu stiili kõrval. Esialgu eksisteeris *ragtime* vaid klaverimuusikas, sealjuures mitte improvisatsioonilisena nagu klaveribluus, vaid valmis komponeeritud palana, mida mängiti noodist.

Kuigi suur osa *ragtime*i heliloojaist kuulus valgete muusikute hulka ja paljud neist olid naised, on tuntumaks jäänud pianist ja helilooja Scott Joplin (1868–1917), kelle palad "The Entertainer", "Maple Leaf Rag", "Frog Legs Rag" ning "Sensation Rag" on tänapäevani populaarsed.
Laura Bush

**Laura Lane Welch Bush** (sündinud 4. novembril 1946) on USA ekspresidendi George W. Bushi abikaasa.

Ta on olnud ajakirjade Time ja Forbes mõjukaimate naiste edetabelite esikümnes.

1968. aastal sai ta bakalaureusekraadi ja asus tööle õpetajana. Pärast magistrikraadi saamist Texase ülikoolis töötas ta raamatukoguhoidjana.

Laura Welch ja George W. Bush abiellusid 5. novembril 1977. 1981. aastal sündisid neil kaksikud Barbara ja Jenna.
Karu tänav

**Karu tänav** on tänav mitmes Eesti linnas:

* **[[Karu tänav (Tallinn)|Karu tänav]]**, tänav Tallinnas Kesklinna linnaosas Sadama asumis
* **[[Karu tänav (Narva)|Karu tänav]]**, tänav Narva linnas
* **[[Karu tänav (Pärnu)|Karu tänav]]**, tänav Pärnu linnas

Samanimeline tänav asub ka:
* Jüri alevikus Rae vallas
* Vändra alevis Põhja-Pärnumaa vallas
* Koppelmaa külas Saue vallas
* Muraste külas Harku vallas

## Vaata ka
*Karu tee
Kurina jõgi

**Kurina jõgi** on jõgi Pärnumaal, Pärnu jõe vasakpoolne lisajõgi.

Jõgi on 25 km pikk ja 126,1 km&sup2; valgalaga. Saab alguse Kikepera raba loodeservas Tipu ja Kikepera küla piiril ning suubub Pärnu jõkke 19,1 km kaugusel tolle suudmest.

Kurina jõkke suubuvad Kivinina oja ja Jõhve oja.

## Viited
Maalihe

**Maalihe** on nõlval asuva pinnasetüki paigastliikumine. 

Maalihe tekib maa välisjõudude (tuule, vee ja jää) ning inimtegevuse tagajärjel. Maalihete teket soodustavad kivimikihtide kallakus nõlva suunas, kergesti deformeeruvate setete lamamine monoliitsete kivimite all ja vett mitteläbilaskvate setete (näiteks savi) lamamine vett läbilaskvate setete (näiteks liiv) all. Maalihked on sagedased mäestikes ja seismiliselt aktiivsetes piirkondades, kuid inimtegevuse mõjul esineb neid ka mujal. Maalihete tulemusena liiguvad terved settekehad või kivimiplokid mööda nõlva, nii et neis enestes suuri muutusi ei pruugi toimuda.

Inimtegevustest soodustab maalihkeid taimestiku eemaldamine, näiteks metsaraie ja raadamine. Taimestik hoiab pinnast oma juurtega paigal. Veel soodustavad maalihkeid lõhkamis- ja kaevatööd, kaevandamine ja pinnasetööd ning liikluse ja masinatöödega kaasnevad müra ja vibratsioon.

Viimaste aastakümnete ohvriterohkeim maalihe toimus 1999. aastal Venezuelas, kus Vargase maalihkes hukkus paarkümmend tuhat inimest. Filipiinidel hukkus 2006. aastal Lõuna-Leyte maalihkes üle 100 inimese ja Colombias 2017. aastal Mocoa maalihkes üle 400 inimese.

## Maalihked Eestis
Eestis esineb maalihkeid sagedamini Madal-Eestis ehk kõrgustikest allapoole jäävas Lääne-Eestis, eriti Pärnu ümbruses.

Üks suuremaid maalihkeid toimus 2022. aastal Pärnumaal Audru osavallas, kus varises ligi hektar maad – puurkaevu rajamise tõttu vallandunud lihkega liikus ligi 160 000 tonni pinnast, tekitades paarisaja meetri pikkuse ja kohati nelja meetri sügavuse lõhe. 2005. aastal toimus natuke väiksem maalihe samuti Pärnumaal Sauga silla lähistel. Eestis toimub jõgede kallastel sageli maalihkeid, kuid Pärnumaal on need ulatuslikumad nõrga savipinnase tõttu.

## Vaata ka
* maavärin
* nõlv
* erosioon
* viirsavi
* veemajandus

## Viited

## Välislingid
*Maalihked – looduslikud või inimtegevuse tagajärg? *[[Eesti Loodus]]*, 2003, nr 2/3
*"Maalihked Norras on paratamatus" Eesti Geoloog, 6. jaanuar 2021
*Maalihe Audru jõe ääres droonilt filmituna YouTube
Kuldkinga Teataja

**Kuldkinga Teataja** oli Tartu Noorte Loodusmaja ajaleht. 

Leht hakkas ilmuma 2002. aastal. 2015. aastaks oli see ilmumise lõpetanud, selle asemele loodi ajaleht Kännuseened.

## Vaata ka
*Kännuseened

## Välislingid
* Koduleht
Megawati Soekarnoputri

**Diah Permata Megawati Setiawati Soekarnoputri** (kasutatakse ka uuele kirjaviisile vastavat nimekuju **Sukarnoputri**; sündinud 23. jaanuaril 1947 Yogyakartas) oli Indoneesia president 2001. aasta juulist kuni 20. oktoobrini 2004. Ta oli Indoneesia esimene naispresident. 2004. aasta presidendivalimistel ta kaotas ning tema ametikoha võttis üle Susilo Bambang Yudhoyono. Megawati on Indoneesia esimese presidendi Sukarno (1901–1970) tütar. 

Sukarnoputri tähendab sanskriti keeles Sukarno tütart ning see pole perekonnanimi (jaavalastel perekonnanimed puuduvad). Tavaliselt kirjutatakse teda lihtsalt "**Megawati**" või "**Mega**" (sanskriti keeles *meghavatī* 'pilvetüdruk' (tema sünni ajal sadas)). 

2004. aastal oli ta ajakirja Forbes 100 maailma mõjukaima naise seas kaheksandal kohal.
Mary Robinson

**Mary Therese Winifred Robinson** (iiri *Máire Mhic Róibín*; sünninimega **Mary Therese Winifred Bourke**;  sündinud 21. mail 1944) on Iirimaa poliitik. Ta oli Iirimaa esimene naispresident (ametis aastatel 1990–1997). Aastail 1997–2002 oli ta ÜRO inimõiguste ülemvolinik. 

Ta kuulub Iiri Tööparteisse.

## Tunnustus
*1991 – valiti Iiri Kuningliku Akadeemia liikmeks
*1999 – valiti Ameerika Filosoofiaseltsi välisliikmeks
*1999 – Erasmuse preemia
*2002 – Sonningi auhind
*2015 – valiti Edinburghi Kuningliku Seltsi auliikmeks

## Isiklikku
Aastal 1970 abiellus ta Nicholas Robinsoniga. Neil on kolm last.
Aruküla jõgi

**Aruküla jõgi** (ka *Rohumetsa jõgi*) on jõgi Järvamaal, Pärnu jõe vasakpoolne lisajõgi.

Jõe pikkus on 30,4 km ja valgla pindala 80,3 km². Saab alguse Retla rabast läänes ja suubub Pärnu jõkke.

## Välislingid
*